Title: 2.7. Yritys tutkii toimintaympäristön (tietoisku)
Course: Yrityksessä toimiminen Moodle-pohja > Section: 2. Minun yritykseni

Lue teksti, jossa kerrotaan toimintaympäristön tutkimisesta ja arvioinnista. Yritykset tutkivat ja analysoivat tarkasti mahdollisen investoinnin, ennen kuin yritys päättää investoinnista.

Kun yritys päättää lähteä kansainvälisille markkinoille, se tutustuu ensin erilaisiin bisneskulttuureihin eli eri kulttuurien tapaan käydä kauppaa. Yritys tutkii aluksi liiketoiminnan ympäristöä yleisesti ja keskittyy sitten alueen bisneskulttuuriin. On tärkeää tutkia ja analysoida toiminnan tapoja.

Liiketoiminnan ympäristöjen tutkimiseen on malleja. Niiden avulla yritys kiinnittää huomiota muutamaan pääasiaan, kun se tutkii uutta markkina-aluetta.

Alueen poliittinen tilanne

Poliittinen tilanne vaikuttaa yhteiskunnalliseen vakauteen ja ilmapiiriin. Yritys selvittää, minkälaista politiikkaa alueen hallinto tekee esimerkiksi verotuksessa, lainsäädännössä ja ulkomaankaupan säätelyssä.

Liiketoiminnan riskit lisääntyvät, jos poliittinen tilanne ei ole vakaa. Poliittinen vakaus on liiketoiminnalle eduksi, mutta yritys analysoi myös sitä, mihin tekijöihin vakaus perustuu. On tärkeä arvioida, säilyykö vakaus myös tulevaisuudessa. Historia on osoittanut, että demokraattiset valtiot ovat parhaimpia ympäristöjä talouskasvulle.

Taloudelliset toimintaedellytykset

Yritykset tekevät investointinsa niin, että ne kiinnittävät huomiota kaikkiin asioihin, jotka lisäävät yrityksen kuluja ja siten tuotteiden hintaa. Valtioiden kilpailukyky tarkoittaa myös sitä, miten houkutteleva maa on yrityksen investointikohteena. Yritykset arvioivat verotustasoa ja vertailevat sitä muiden alueiden verotukseen.

Esimerkiksi Irlannin matala verotus on houkutellut yrityksiä investoimaan sinne. Se on tarkoittanut myös uusia työpaikkoja Irlantiin. Irlanti kuuluu Euroopan unioniin, jossa on vapaa liikkuvuus. Siksi Irlantiin on tullut paljon maahanmuuttajia ja yritykset ovat saaneet uutta työvoimaa.

Taloudelliset tekijät vaihtelevat eri maissa ja alueilla. Se on tärkeää tietoa, kun yritys arvioi, miten alue sopii liiketoimintaan.

- Mikä on keskimääräinen tulotaso alueella? Tulotaso kertoo alueen mahdollisesta ostovoimasta. Myös alueen työttömyysaste tai bruttokansantuote kertovat alueen taloudellisesta voimasta.

- Mikä on maan valuutan vaihtokurssi?

Väestöön liittyvät kysymykset

Yritys arvioi myös alueen sosiokulttuuriset tekijät. Niillä tarkoitetaan sosiaalisia tekijöitä, jotka vaikuttavat kulttuurissa. Ne vaikuttavat esimerkiksi kulutuskäyttäytymiseen, työvoiman saatavuuteen ja työvoiman laatuun.

Arviointiin sopivat kysymykset:
- Kasvaako vai väheneekö väestö?
- Mikä on väestön ikärakenne?
- Onko alueella enemmän nuoria vai ikääntyneitä?
- Mikä on väestön koulutustaso?
- Miten suuria ovat ihmisten tuloerot?
- Miten yhteiskunta suhtautuu kuluttamiseen?
- Onko väestöllä jotain kulttuurisia erityispiirteitä?

Infrastruktuurin kunto ja yllättävät kustannukset

Infrastruktuuri tarkoittaa yhteiskunnan perusrakenteita, joihin kuuluvat liikenne, viemärit, tiedonsiirto, energia ja niin edelleen. Myös tekniikan ja teknologian kysymykset kuuluvat siihen:

- Miten innovatiivisesti uutta teknologiaa kehitetään?
- Miten luovasti se otetaan käyttöön?
- Onko tekniikka vanhentunutta?
- Miten paljon alueella investoidaan tutkimukseen ja tuotekehitykseen?

Myös ympäristön suojelu kuuluu tähän. Tuotannossa ja kustannuslaskelmissa täytyy ottaa huomioon, mitä säädöksiä ja rajoituksia liittyy esimerkiksi alueen energian kulutukseen, jätteiden käsittelyyn ja kierrätykseen?

Lainsäädännön puute

Yritys selvittää etukäteen tarkasti alueen lainsäädännön:

- Mitä asioita täytyy ottaa huomioon kilpailulainsäädännössä?
- Miten ne poikkeavat kotimarkkinoiden säädöksistä?
- Minkälaisia ovat alueen lait tekijänoikeuksista?
- Entä työlainsäädäntö?
- Mitä asioita täytyy ottaa huomioon säädöksistä työntekijöiden oikeuksista ja työturvallisuudesta?