Title: 1.8. Oman osaamisen brändäys (tietoisku)
Course: Yrityksessä toimiminen Moodle-pohja > Section: 1. Minä yrittäjänä

Tuotteiden ja palveluiden lisäksi voit brändätä myös omaa osaamistasi. Silloin on kyse henkilöbrändistä. Henkilöbrändäys on oman osaamisen markkinointia, jossa korostat omia erityisiä ominaisuuksia. Hyvä maine, positiivinen mielikuva ja yksilöllinen imago auttavat erottumaan muista.

Henkilöbrändäys on toisiin ihmisiin vaikuttamista ja vaikutuksen tekemistä. Se korostuu etenkin luovilla aloilla ja politiikassa, mutta nykyään se on tärkeää lähes kaikilla aloilla. Työt muuttuvat kokoa ajan, ja voi syntyä myös uusia aloja. Siksi on tärkeä osata markkinoida omaa osaamista. Voit aloittaa henkilöbrändin rakentamisen helposti. Sosiaalinen media eli some tukee henkilöbrändäystä, esimerkiksi LinkedIn tai Instagram. Myös oma blogi tai verkkosivu sekä portfolio voi täydentää sitä ja osaltaan välittää muille, mitä osaat ja millainen persoonallisuus olet. Omia vahvuuksia ja kiinnostuksen kohteita voi kartoittaa, hioa ja tuoda määrätietoisesti esille. Lisäksi sinun täytyy myös pohtia, minkälaisen kuvan annat itsestäsi somessa. Miten Facebookiin tai Instagramiin ladatut materiaalit vaikuttavat omaan maineeseen ja imagoon? Samat asiat koskevat somea ja muuta elämää, eli hyvä käytös antaa hyvän vaikutelman ja saa muut käyttäytymään asiallisesti.

  Kuva: Unsplash

Digitalisaatio, globalisaatio ja robotiikka muuttavat työmarkkinoita. Työpaikkoja häviää jatkuvasti koska esimerkiksi robotit tekevät töitä. Samalla syntyy uusia työpaikkoja esimerkiksi palvelualoille ja koulutusalalle. Siksi on tärkeää rakentaa henkilöbrändiä uutta aikaa varten.

Oma osaaminen voi vaikuttaa siihen, että voit luoda uuden toimenkuvan. Luot sille itse tarpeen. Se onnistuu, kun tuot esille osaamistasi ja perustelet monipuolisesti ja uskottavasti, miksi juuri sitä osaamista tarvitaan juuri nyt. Tämä on mahdollista, koska työmarkkinat muuttuvat nopeasti.

Kaikkia töitä ei ole vielä keksitty. Eri alojen yhteistyö ja verkostoituminen synnyttää myös uusia tehtäviä, joihin haetaan usein moniosaajia. Moniosaajat osaavat yhdistää eri asioita, mikä antaa lisäarvoa liiketoimintaan.