Title: 1.11. Yritykset ovat tärkeitä ihmisille ja yhteiskunnalle (tietoisku)
Course: Yrityksessä toimiminen Moodle-pohja > Section: 1. Minä yrittäjänä

Yritykset ovat tehneet tuotteet ja palvelut, joita käytämme joka päivä. Esimerkiksi kännykkäsi herättää sinut aamulla. Joku monista puhelinyrityksistä on tehnyt sen.

Kännykkä saa virran sähköstä, jonka tuottaa, myy ja jakaa yritys. Puet päällesi vaatteet, jotka jokin yritys on valmistanut. Yrityksillä on siis tärkeä osa elämässämme. Miksi kukaan ryhtyisi yrittäjäksi ja perustaisi yrityksen? Seuraavassa on siihen vastauksia.

Elinkeino

Ihminen voi perustaa yrityksen elinkeinokseen eli ansaitakseen rahaa elämiseen.

Ideologia ja arvot

Yrittäjällä voi olla ideologinen syy perustaa yritys ja myös yritys voi olla harrastus. Esimerkiksi Anita Roddic perusti Body Shop-kosmetiikkaketjun ideologisista syistä. Hän halusi markkinoille tuotteita, joita ei testata eläimillä ja joita ei pakata turhiin pakkauksiin.

Valtiot

Valtiot perustavat yrityksiä, eikä niillä ole yrittäjätaustaa. Valtiot ovat perustaneet yrityksiä, joissa käytetään maan raaka-aineita. Suomalaisista yrityksistä tällainen on esimerkiksi Outokumpu. Valtio perusti yrityksen, kun Outokummusta löydettiin kuparia.

Osuustoiminta

Osa yrityksistä on osuustoiminnallisia, mutta myös sen motiivi on taloudellinen hyöty. Osuuskunnan jäsenet jakavat tuotot.

Tarve tuotteille ja palveluille

Kaikki yritystoiminta alkaa siitä, että asiakkailla on tarve yrityksen tuotteille ja palveluille. Yritys tekee paljon asioita, jotta se voi tuottaa tuotteita tai palveluita, joita asiakkaat haluavat.

Esimerkiksi metsäyhtiö UPM valmistaa paperia. Paperia tarvitaan kirjoihin, lehtiin ja moneen muuhun asiaan. UPM:n asiakkaat ovat siis yrityksiä, jotka käyttävät UPM:n tuotteita omien tuotteidensa raaka-aineina.

UPM hankkii ensin paperin raaka-ainetta, puuta. Puut täytyy kaataa, pilkkoa ja kuljettaa tehtaille. UPM jalostaa puun ensin selluksi ja sellusta paperiksi. Siksi UPM:n täytyy investoida tehtaisiin ja palkata ammattilaisia, jotka hallitsevat tuotannon, tuotekehityksen ja logistiikan. Vasta kaiken tämän jälkeen se voi myydä tuotetta.

Yritystoiminnassa ei riitä, että yritys osaa tuottaa tuotteita tai palveluja. Ne täytyy myös myydä. Usein markkinoilla on muitakin yrittäjiä, jotka tarjoavat samoja tuotteita. Siksi yritykset tarvitsevat henkilöitä, jotka myyvät tuotteita ja palveluita. Kun tuotteet on myyty, ne täytyy kuljettaa asiakkaalle. Yritys tarvitsee tietojärjestelmiä ja juridista ja taloushallinnon osaamista. Lisäksi se tarvitsee muita toimintoja, jotka tukevat hankintoja, tuotantoa ja myyntiä.